kardosdrur/scandi-wiki huggingface dataset:
Svenske tv-stationer

Denne side er en oversigt over svenske tv-stationer og tv-kanaler forstået som tv-kanaler, der sendes til hele Sverige, og som sender med svensk tale eller undertekster i hele eller eller dele af sendetiden.

Derudover findes der en antal lokale tv-kanaler, ligesom svenskerne også har mulighed for at modtage en række tv-kanaler beregnet for andre lande via antenne, kabel-tv, satellit og internet. Begge disse kanal-grupper er for overskuelighedens skyld udeladt i nedenstående oversigt.

Generelt om svensk tv 
Det primære sprog på de svenske tv-kanaler er i sagens natur svensk. Som regel beholder programmer af udenlandsk oprindelse dog deres originale lydspor men forsynes med svenske undertekster, i det programmer beregnet for børn dog dubbes. Men uanset målgruppe forsynes mange programmer med en svensk titel, der benyttes i tv-programmerne.

De fem største kanaler målt på seertal har været SVT1, SVT2, TV3, TV4 og Kanal 5 siden 1990'erne med SVT1 og TV4 som de største. Blandt de andre kanaler havde TV4 Plus, TV6, Eurosport, Discovery Channel og MTV flest seere i 2006. Der har aldrig været mere end tre nationale i det jordbaserede sendenet: SVT1 (fra 1956), SVT2 (fra 1969) og TV4 (fra 1992).

Det skal bemærkes, at mange af de kanaler, der sendes til Sverige, ikke også sendes fra Sverige rent teknisk men fra andre lande (som oftest Storbritannien). Dette er for at omgå svensk lov, der lægger betydelige begrænsninger på udsendelsen af reklamer.

Svenske kanaler 
Nedenstående kanaler sendes kun i en svensk version men nogle kan dog også modtages uden for Sverige. Kanalerne er oplistet alfabetisk efter primært tv-station og sekundært kanal

DTT = Kanaler med licens til det svenske DTT-net.

Svenske og nordiske versioner af internationale kanaler 
Følgende tv-kanaler sendes i flere forskellige versioner herunder en med svensk tale eller undertekster i hele eller dele af sendetiden.

Nedlagte kanaler 
 SF Succé
 TV Plus
 Filmmax (-1995)
 TV21 (1993-2000)
 TV6 (1994-1998/2002)
 TVG (1994-1997)
 TV1000 Cinema (1995-2004)
 Supersport
 Sportkanalen
 Discovery Mix (2002-2007)
 Med i tv (2001-2005)
 Big TV (2006)
 DiTV (2005-2008)
 ONE Television (2006-2007)
 The Voice TV Sweden (2004-2008)

 
Tv-stationer
Henrik Saugmandsgaard Øe

Henrik Saugmandsgaard Øe (født 27. april 1964 i Hammerum) er en dansk jurist og tidligere forbrugerombudsmand. Han har siden 1. januar 2015 været konstitueret landsdommer ved Østre Landsret og tiltræder som en af 11 generaladvokater ved EU-Domstolen 7. oktober 2015.

Henrik Øe blev matematisk-fysisk student fra Ikast Gymnasium i 1984 og cand.jur. fra Aarhus Universitet i 1991. Efterfølgende var han underviser ved universitetet, ligesom han arbejdede som advokatfuldmægtig ved Advokatfirmaet Frue Kirkeplads 4 i Århus (senere Bech-Bruun). I 1993 tog han en mastergrad i europæisk ret ved Europakollegiet i Brügge. 

Fra 1994 til 1999 var han ansat som juridisk rådgiver ved Retten i Første Instans i Luxembourg, og fra 1999 var han ansat i Justitsministeriet, først som fuldmægtig i EU-kontoret, senere som chefkonsulent i EU- og Menneskeretskontoret og fra 2001 som kontorchef i Formueretskontoret. Fra 1999 til 2001 fungerede han desuden som ekstern lektor ved Københavns Universitet. Fra 2006 til 2014 var han forbrugerombudsmand.

2003 blev han Ridder af Dannebrog.

Eksterne henvisninger 
 Den diskrete forbrugerbeskytter, kort portrætartikel på b.dk 27. april 2014

Noter 

Jurister fra Danmark
Embedsmænd fra Danmark
Kontorchefer fra Danmark
Riddere af Dannebrog
Personer fra Herning
Personer i Kraks Blå Bog
Forbrugerombudsmænd fra Danmark
Hans Feige

Hans Feige (10. november 1880 i Königsberg – 17. september 1953 i Schussenried i Württemberg) var en tysk karriereofficer, som deltog i såvel 1. som 2. verdenskrig. Efter endt officersuddannelse indtrådte han i den tyske hær i 1900 som løjtnant og ved 1. verdenskrigs udbrud havde han rang af kaptajn. Under 1. verdenskrig var han primært beskæftiget som stabsofficer ved generalstaben. Han havde dog også andre poster og blev såret mens han gjorde tjeneste med 38. division i 1916. Han sluttede krigen med rang af major.

Efter 1. verdenskrigs slutning deltog han i Freikorps Görlitz fra 28. februar 1919 til 1. marts 1920, hvorefter han kom ind i Reichswehr. I de følgende år vekslede han mellem at have kommandoen over enheder og stabsjob. Samtidig steg han i graderne, så han ved sin pensionering i 1935 havde rang af generalløjtnant med kommando over 1. kavaleridivision.

I 1936 var han leder af det tyske hold i ridning ved De olympiske lege i Berlin.

Få dage før 2. verdenskrigs udbrud blev han kaldt tilbage til aktiv tjeneste, hvor han fik kommandoen over Reservehæren i 2. militærdistrikt. I 1940 fik han kommandoen over XXXVI Korps, og deltog hermed i Slaget om Frankrig. I august 1940 blev korpset (ca. 40.000 tropper) flyttet til Norge og senere til det nordlige Finland. Her deltog det i Operation Barbarossa – angrebet på Sovjetunionen. Den specifikke operation havde kodenavnet Operation Silberfuchs og havde Murmansk som mål, men på grund af det vanskelige terræn, dårlige veje og utilstrækkelige styrker blev dette aldrig nået.  

Den 21. november 1941 blev Feige frataget kommandoen over XXXVI Korps og overført til reserven. Med udgangen af juni 1942 blev han endelig pensioneret.

Eksterne henvisninger 
 Karriere og dekorationer

Militærfolk fra Tyskland
Personer fra Königsberg
Lene Sand

Lene Zahll Sand (født 30. januar 1958 i Randers) blev uddannet som beklædningsdesigner på Margrethe-Skolen og er kreativ direktør i modehuset SAND.

Lene Sand bidrog allerede som 15-årig med sit første design til sin faster, der drev en damekonfektionsvirksomhed. I 1970'erne arbejdede hun som kostumier ved Aarhus Teater, men i 1981 grundlagde hun modehuset SAND sammen med sin mand, Søren Sand. Virksomheden havde frem til 1998 hovedsæde i hjembyen Randers, men er i dag beliggende i København.

Lene og Søren Sand er bosiddende i Vedbæk.

Designere fra Danmark
Personer fra Randers
Personer i Kraks Blå Bog
Jens Zacho Böye

Jens Zacho Böye (født 30. januar 1958) er en dansk skuespiller og tegnefilmsdubber.

Böye begyndte som statist ved Aarhus Teater og blev uddannet fra teatrets skuespillerskole i 1984.

Hans gennembrud kom i rollen som Prins Valentin i DR's tv-julekalender Jul på Slottet, der blev sendt første gang i 1986. Han måtte dog tage lektioner på en rideskole sammen med Kim Veisgaard for at lære at ride til sin rolle. Han opnåede stor popularitet i rollen som Valentin og blev et teenageidol, og blev jagtet ned ad Strøget af fans. Den store opmærksomhed og forventningspresset har efter hans eget udsagn været svært at leve op til siden, og han har hovedsageligt holdt sig til teatret siden.

Han har haft mindre roller i bl.a. TAXA og Rejseholdet og har lagt stemme til Ninka Ninus i tegnefilmene om Peter Plys siden 1988. Han har også indtalt lydbøger, lavet tv-reklamer og været speaker på Max Pinling i 2008.

Jens Zacho Böye er i dag fastansat ved Aarhus Teater, hvor han har haft 35 års jubliæum.

Filmografi

Film 
 Forbrydelser (2004)
 Sorg og glæde (2013)

Tv 
 Jul på Slottet (1986)
 Det Spøger (1997) (vært, TvDanmark)
 TAXA (1997-1999)
 Rejseholdet (2000-2003)

Stemme 
 Peter Plys (1977)
 Peter Plys - Jagten på den forsvundne Jakob (1997)
 Grislings Store Eventyr (2003)
 Surf's Up (2007)

Referencer

Eksterne henvisninger 
 Jens Zacho Böye  på Aarhus Teaters hjemmeside
 

Skuespillere fra Danmark
Tegnefilmsdubbere fra Danmark
Obermichelbach

Obermichelbach er en kommune i Landkreis Fürth i Regierungsbezirk Mittelfranken i den tyske delstat Bayern. Denn er administrationsby for
Verwaltungsgemeinschaft Obermichelbach-Tuchenbach.

Geografi 
Obermichelbach ligger på en højslette mellem dalene til floderne Aurach i nord, Regnitz iøst og Zenn mod syd.

Nabokommuner 
Nabokommunerne er (med uret fra nord):
 Herzogenaurach
 Erlangen
 Fürth
 Veitsbronn
 Tuchenbach

Inddeling 
Kommunen består af de tre landsbyer:
 Obermichelbach
 Untermichelbach
 Rothenberg

Eksterne henvisninger 

 Billeder fra Obermichelbach
Puschendorf

Puschendorf er en kommune i Landkreis Fürth i Regierungsbezirk Mittelfranken i den tyske delstat Bayern.

Geografi 
Kommunen ligger i den østlige del af landskabet Rangau, ved jernbanelinjen Nürnberg-Fürth-Würzburg.

Nabokommuner er (med uret fra nord): Emskirchen (Landkreis Neustadt a.d.Aisch-Bad Windsheim), Herzogenaurach, Tuchenbach, Veitsbronn, Langenzenn.
Henry Holm

Henry Holm (14. juli 1909 i Neksø—12. februar 2002 i Hjørring) blev uddannet som folkeskolelærer og var i mange år seminarielærer, seminarieforstander og seminarierektor.

Henry Holm tog lærereksamen i 1930 og var efterfølgende kommunelærer i Rønne i 9 år, dog med et års orlov i 1934–35, hvor han tog kursus på Danmarks Lærerhøjskole. 

1939–1957 var Henry Holm lærer på Vordingborg Seminarium, og de sidste 8 år fungerede han også som inspektør. Som bijob var han forstander for den kommunale ungdoms- og aftenskole i perioden 1942–50. 

I sin Vordingborg-tid var Holm radikalt byrådsmedlem 1950-54, og han bestred flere tillidsposter.

I 1957 blev Henry Holm forstander for Hjørring Seminarium. Fra 1959 blev alle seminarieforstandere omklassificeret til seminarierektorer. I 1979 gik han på pension. 

Han har været aktiv i Dansk Seminarieforening, Privatseminarieforeningen og Seminarierådet og været medlem af hovedbestyrelsen for FN-foreningen.

Henry Holm var også lærebogsforfatter, hhv. medforfatter. Hans eftermæle er, at han var den fødte pædagog, og det blev bærer af, at han blev succesrig som seminarielærer og efterfølgende seminarieforstander, -rektor.

Skolefolk fra Danmark
Kommunalbestyrelsesmedlemmer fra Det Radikale Venstre
SHIRBRIG

Multinational Standby High Readiness Brigade for United Nations Operations (forkortet SHIRBRIG) var en hurtig udrykningsstyrke som en række lande stillede til rådighed for den stående del af FN's fredsbevarende styrker. SHIRBRIG havde sit internationale hovedkvarter på Garderkasernen Høvelte i Nordsjælland.

I maj 1994 besluttede FN at sende 5000 soldater af sted for at stoppe folkedrabet i Rwanda. Det viste sig, at ingen lande ville stille soldater til opgaven. Folkedrabet fortsatte derfor. Efterfølgende tog den danske regering initiativ til at oprette en stående FN-styrke. Resultatet var SHIRBRIG, der startede sin virksomhed den 15. december 1996. Deltagerlandene i styrken var de nordiske lande (undtagen Island), Argentina, Østrig, Canada, Irland, Italien, Litauen, Holland, Polen, Rumænien og Spanien. Som observatører deltog Chile, Kroatien, Tjekkiet, Egypten, Ungarn, Jordan, Portugal og Senegal. I den senere tid viste lande som Tyskland, Japan, Argentina, Chile og Australien interesse for en eventuel direkte deltagelse.

Styrken kunne indsættes med 15-30 dages varsel overalt i verden, når der forelå godkendelse i FN's sikkerhedsråd. Styrken blev anvendt i missioner i de afrikanske lande Eritrea/Etiopien, Liberia, Elfenbenskysten, Sudan, Somalia og Tchad. I alt blev det til deltagelse i 7 missioner i perioden fra år 2000 til 2009.

Da Den afrikanske union begyndte at arbejde med udviklingen af 5 brigader til fredsskabende og fredsbevarende arbejde i Afrika blev SHIRBRIG brugt som model, og SHIRBRIG støttede udviklingen direkte med øvelses- og planlægningshjælp i perioden 2005 – 2009. Især den østlige brigade EASBRIG og den vestlige brigade ECOBRIG nød godt af SHIRBRIG's ekspertise.

I løbet af 2007 til 2009 udviklede SHIRBRIG sideløbende et rapporterings- og ledelsessystem til CIMIC-arbejde (CIvilian – MIlitary Cooperation / civilt-militært samarbejde) i en FN-mission. Databasen CIMIS blev evalueret af FN og forventes at blive indført i FN's fremtidige missioner startende med MONUC i Congo.

I 2008 vedtog den danske regering at afvikle SHIRBRIG, hvilket skete i løbet af 2009 med afskedsceremoni den 30. juni. Begrundelsen var manglende opbakning fra medlemslandene samt at brigaden var for dyr i drift. Begge argumenter kan diskuteres. Den danske regering havde dog allerede besluttet at trække sig ud, før man besluttede sagen på et møde med de andre lande den 18. november 2008.

Kritikere, bl.a. FN-forbundet, beklagede beslutningen og mente, at den danske regering på forhånd havde besluttet sig for at satse ensidigt på USA og et EU-forsvar. Søren Søndergaard fra Folkebevægelsen mod EU mente, at når SHIRBRIG var ofret, ville regeringen nemmere kunne få opbakning til at deltage i en EU-battlegroup og afskaffe Danmarks militære EU-undtagelse.

Noter

Eksterne henvisninger 
 SHIRBRIGs hjemmeside 
 Uofficiel SHIRBRIG-side 

FN
Heidemarie Stefanyshyn-Piper

Heidemarie Stefanyshyn-Piper (født 7. februar 1963 i Minnesota) er en NASA-astronaut og har fløjet to rumfærge-missioner. 

Stefanyshyn-Piper fløj hendes første mission på STS-115 som missionspecialist og blev den 8. kvinde til at udføre en rumvandring (ud af i alt 180 rumvandrere). Efter hjemkomsten kollapsede Piper to gange under en velkomstceremoni. En fly-læge undersøgte Piper og konstaterede at hun ikke havde sundhedsmæssige problemer, men hun var stadig under tilvænning til Jordens tyngdekraft efter vægtløs tilstand i rummet.  

Piper fløj som en missionspecialist på STS-126, hvor hun deltog i tre rumvandringer. På missions første rumvandring mistede hun udstyr til en anslået værdi af 100.000 amerikanske dollar. Uheldet skete mens hun var beskæftiget med flere opgaver. Udstyret lå i en værktøjstaske der bl.a. indeholdt en smørepistol, pistolen indeholdt noget fedtstof til smøring af rumstationens led. Fedtstoffet var, måske pga. ændret tryk, skudt ud af pistolen mens den endnu lå i taksen. Værktøjstasken forsvandt ud i rummet mens Piper var ved at rense sine handsker og et kamera for fedt.

Eksterne henvisninger 

 NASA Biografi Heidemarie Stefanyshyn-Piper  

Astronauter fra USA
Donald Pettit

Donald Roy Pettit (født 1. september 1955 i Oregon) er en NASA-astronaut, der har været et halvt år på ISS. Han blev fløjet derop med rumfærge Endeavour, og kom ned med Sojuz TMA-1.

Donald Pettit var missionsspecialist på rumfærgeflyvningen STS-126 i november 2008.

Eksterne henvisninger 

 NASA Biografi Donald Roy Pettit 

Astronauter fra USA
Garderkasernen Høvelte

Garderkasernen i Høvelte (ofte omtalt bare som Høvelte Kaserne, HØK eller GDK) er Livgardens primære kaserne.

Historie 
I årene 1910 – 1912 købte staten 320 tønder land og indrettede Høvelte Kaserne. 
Høvelte Kaserne var den gule kaserne, hvoraf det meste blev revet ned i efteråret 1998. Kun hovedbygningen og vagtbygningerne står tilbage. Her lå Planelementet for FN's udrykningsstyrke SHIRBRIG fra oprettelsen i 1996 til nedlæggelsen i 2009. Garderkasernen i Høvelte (officielt forkortet GDK) opførtes i 1939 – 1942 ved arkitekt Georg Pfaff og oberstløjtnant Georg Ehrenskjold, og er i dag Den Kongelige Livgardes hovedkvarter beliggende nord for Birkerød i Nordsjælland. Livgarden flyttede ind på kasernen i 1985, da Livgardens hidtidige kaserne Sandholmlejren blev afhændet af Forsvaret.

Filmene i serien Soldaterkammerater er optaget på Høvelte Kaserner.

Kasernen 
Garderkasernen i Høvelte er en lukket kaserne, dvs. at der skal vises militært ID ved passage af vagten. Ved kasernen ligger Høvelte Trinbræt.

Tjenestegørende 
Garderkasernen danner ramme om størstedelen af Den Kongelige Livgardes værnepligtige og professionelle enheder:
 1. Bataljon
 Består af 1. PNINFKMP, 2. MEKINFKMP, 1. Stabskompagni, samt bataljonsstaben og udgør den professionelle del af Den Kongelige Livgarde i rammen af 1. Brigade.
 2. Bataljon
 Er ansvarlig for uddannelse af værnepligtige og Hærens Reaktionsstyrke Uddannelse. Gardere forretter først 4 måneders basisuddannelse (HBU) i Høvelte, inden de overgår til Livgardens Vagtkompagni beliggende på Livgardens Kaserne i det centrale København, hvor de går vagt omkring dronningens slotte og palæer. Hærens Reaktionsstyrke Uddannelse tager 8 måneder og funktionsuddanner soldaten til at indgå i de stående reaktionsenheder.

Kilder og henvisninger

Kaserner i Danmark
Birkerød
Blovstrød
Etableret i 1912
Københavns Astronomiske Forening

Københavns Astronomiske Forening (KAF) er en dansk forening for alle der interesserer sig for astronomi. Foreningens arbejdsområde er alle former for amatørastronomi. Foreningen blev stiftet i 1978, og har sit hjemsted i København. Møder holdes i Rundetårn og på Kroppedal Museum. Foreningen har ca. 160 medlemmer.

Ekstern henvisning 
 Foreningens hjemmeside
 Rundetårn
 Kroppedal Museum

Astronomiske Forening
Etableret i 1978
Ikast-Brande Gymnasium

Ikast-Brande Gymnasium er et mellemstort gymnasium beliggende i Ikast. Gymnasiet har over 700 elever.

Gymnasiet blev indviet i 1973 som Ikast Gymnasium og HF-Kursus, der var dets navn frem til 2007, hvor det overgik fra at være drevet af Ringkjøbing Amt til selveje. Navnet Ikast-Brande Gymnasium referer samtidig til beliggenheden i Ikast-Brande Kommune.

Akitekturen tager udgangspunkt i lokaliteten, en mindre provinsby om givet af grønne marker. Som en firlænget gård ligger gymnasiet der – midt ude i det grønne. Utilnærmelig og lukket udefra men åben og imødekommende, når man kommer ind i gården.
Arkitekterne Friis og Moltke har visualiseret og rummeliggjort de skolepolitiske idealer, gymnasiet står for. Stilmæssigt er det funktionalisme – og den gren der benævnes brutalisme, fordi intet gemmes under facaden. Konstruktionen er enkel og gennemskuelig, de bærende og de bårne elementer er accentueret, ingen overflødigheder, alt tjener et formål. Med Poul Henningsens kunstsyn lever bygningerne op til parolen: Skønhed er, når form, funktion og materialer går op i en højere enhed. 
Pædagogisk er denne funktionalisme synliggjort i interiøret. Når man kommer indenfor er det store fællesareal det dominerende, åben mod gården og lyset, med stort udsyn og højt til loft. Her mødes man til fællesarrangementer, morgensamlinger, fællesmøder, kulturelle begivenheder – og gruppearbejde og socialt samvær. Fra det store fællesrum går man ud i de mindre fællesrum, klasseværelserne, der ligger langs det vinkelformede fællesareal.

Kendte studenter 
 1981: Bo Boje Skovhus, operasanger 
 1983: Morten Frank Larsen, operasanger
 1984: Henrik Øe, forbrugerombudsmand
1995: Tonje Kjærgaard, håndboldspiller
 1999: Sanne Søndergaard, Stand-up komiker
2007: Pelle Emil Hebsgaard, skuespiller
 2011: Erik Sviatchenko, fodboldspiller
2012: Pernille Harder, fodboldspiller
 2013: Pione Sisto, fodboldspiller

Eksterne henvisninger 
 Ikast-Brande Gymnasiums hjemmeside

Gymnasier i Danmark
Gymnasium
Etableret i 1973
Steen Horst

Steen Horst (født 1950), fagforeningsleder og politiker (Folkebevægelsen mod EU). 
   
Steen Horst er næstformand for 3F Odense Transport, og han er formand for Lager- og Handelsbranchen. Tidligere suppleant til SIDs hovedbestyrelse. I 2008 opstillede Folkebevægelsen mod EU ham som kandidat til Europa-Parlamentet. Han nedlagde sit kandidatur i slutningen af februar 2009.

Politikere fra Folkebevægelsen mod EU
Fagforeningsfolk fra Danmark
Handjob

Manuel stimulation af kønsorganer kaldes ofte for handjob.

Sexologi
Helle Bygum

Helle Bygum Knudsen (født 27. oktober 1948 i Aarhus) er en dansk journalist.

Hun blev udlært journalist på Århus Stiftstidende i 1971 og blev senere ansat på Kristeligt Dagblad og Universitetsavisen, indtil hun i 1976 kom til Berlingske Tidende. Her var hun redaktionssekretær i 6 år og senere var hun skrivende på Berlingskes søndagsavis. I en periode var hun også tillidsmand. 

I midten af 1980'erne kom hun til Weekend-tv. Her blev hun spottet af Ole Sippel, der hentede hende til DR's TV Avisen i 1988. Fra 1994 til 2004 beskæftigede hun sig primært med det kongelige stof, senere favner hun mere bredt. Hun var desuden sikkerhedsrepræsentant og tillidsmand for journalisterne på TV Avisen.  I 2011 gik hun som 62 årig på først efterløn, siden pension. Helle Bygum har skrevet flere bøger: Kongehusets Grønland, Margrethe – mit liv i billeder (2010) og 10 år - Kronprinsparrets 10 års bryllupsdag (2014), "Jeg Peter". Et portræt af teaterdirektør og instruktør Peter Langdal (2015) og  "Prinsesse af hjertet" (2016) et portræt af Kronprinsesse Marys sociale engagement samt været med til at redigere flere andre bøger.

Helle Bygum er en foredragsholder og hun var gennem 12 år aktiv som rådgiver i Offerrådgivningen, en social tjeneste under Røde Kors. 

Siden 2022 har hun været formand for Journalisternes Veteranklub.

Journalister fra Danmark
Personer fra Aarhus
Journalister ved Berlingske
Storfrugtet hassel

 
Storfrugtet hassel (Corylus maxima) er en løvfældende busk, som bliver noget større end den kendte hassel.

Beskrivelse 
Barken er først lysegrøn og håret, men snart efter bliver den lysebrun og glat med lyse korkporer. Gamle grene får en grålig, furet bark. Knopperne er spredtstillede, ægformede og grønlige. Bladene er afrundede med groft og dobbelt savtakket rand. 

Blomstringen sker i marts-april, dvs. før løvspring. De hanlige blomster er samlet i hængende rakler fra  den yderste ende af skuddene, mens de hunlige sidder skjult i knopperne længere inde på skuddet, hvor man kun ser de røde støvfang. Frugterne er nødder, der sidder parvis eller tre sammen, og som er helt skjult i hver deres has.

Rodnettet består af kraftige hovedrødder, der når langt ud, og som bærer de talrige, meget fine siderødder.

Højde x bredde og årlig tilvækst: 8 x 4 m (30 x 20 cm/år).

Hjemsted 
Storfrugtet hassel hører hjemme i Mellemøsten, Kaukasus, Lilleasien og Sydøsteuropa. Her vokser den i resterne af de oprindelige, blandede løvskove på bjergskråninger med milde vintre og nedbørsrige somre. 

Langs Tyrkiets østlige sortehavskyst findes den i skove sammen med bl.a. alm. buksbom, kristtorn, alm. myrte, oliven, valnød, calabrisk fyr, græsk ene, græsk jordbærtræ, kaukasisk blærenød, kaukasisk vedbend, nordmannsgran, orientalsk avnbøg, orientalsk gran, pontisk rododendron, Quercus armeniaca, rødel, tarmvridrøn, vintereg, ægte kastanje og ægte laurbær

Anvendelse 
Frugterne af storfrugtet hassel bruges til spisebrug og bliver dyrket i mange egne af Tyrkiet, Sydøsteuropa og Nordamerika. En rødbladet sort, Corylus maxima 'Purpurea' dyrkes som prydbusk. Dens nødder kan dog også spises; de smager fuldstændig som andre hasselnødder.

Noter

Frugtbuske
Haveplanter
Hassel
Operation Renntier

Operation Renntier (Rensdyr) var en tysk operation under 2. verdenskrig. Operationens mål var at sikre nikkelminerne omkring Petsamo i Finland mod et sovjetisk angreb i tilfælde af en ny krig mellem Finland og Sovjetunionen. 

Planlægningen af operationen blev påbegyndt den 13. august 1940, efter at besættelsen af Norge var blev afsluttet, og planlægningen blev afsluttet i oktober samme år. 
Planen gik ud på, at to divisioner fra det tyske bjergkorps i Nordnorge skulle besætte Petsamo og forhindre sovjetisk besættelse af de strategisk vigtige miner. 

Operationen endte med at blive gennemført som led i Operation Barbarossa, det tyske angreb på Sovjetunionen.

Operationen blev indledt den 22. juni 1941 og forløb uden vanskeligheder. Den 2. tyske bjergdivision besatte området omkring Liinakhamari og den 3. tyske bjergdivision besatte Luostari.

Operationen blev efterfulgt af Operation Platinfuchs, som var et angreb udført af de to divisioner mod Murmansk som led i den større Operation Silberfuchs.

Slag på østfronten under 2. verdenskrig
Tenten

Tenten (テンテン, Tenten) er en figur fra manga- og animeserien Naruto. Hun er det eneste kvindelige medlem af Team Gai. Hun agter at bevise, at kvindelige ninjaer er på niveau med de mandlige ninjaer.

Tenten er specialist inden for alle former for våben, herunder: shurikens, morgenstjerner, kunais og mange flere, som hun kan "fremtrylle" fra en stor skriftrulle hun bærer på ryggen. Hun kan med alle disse våben, både på afstand og klos hold, ramme helt præcist, hvilket hun hjælper Neji Hyuga med, for at træne hans forsvarsevner.

Af alle figurer i Naruto får Tenten mindst skærmtid, fx da man til Chunin eksamen næsten ikke ser hendes kamp.

Figurer fra Naruto
Suprematisme

Suprematisme er en retning indenfor avantgardekunst, hvor geometriske elementer i få rene farver som cirkler, linjer, polygoner m.m. udgør kunstværket. Retningen blev grundlagt af Kazimir Malevitj i 1913.

Noter

Eksterne henvisninger

  Se Wiktionarys definition på ordet Suprematismus (de)

Kunst
Etableret i 1913